ปัดคนไทยจ่ายภาษีแพงสุด
ก่อนที่จะมีการพับแผนเก็บภาษีที่ดินและสิ่งปลูกสร้าง เนื่องจากถูกวิพากษ์วิจารณ์อย่างหนัก
14 มี.ค. 2558

ก่อนที่จะมีการพับแผนเก็บภาษีที่ดินและสิ่งปลูกสร้าง เนื่องจากถูกวิพากษ์วิจารณ์อย่างหนัก ก็มีเสียงวิจารณ์หนึ่งผสมโรงมาด้วยว่า คนไทยจ่ายภาษีแพงที่สุดในกลุ่ม 10 ประเทศอาเซียน  และแพงสุดเป็นอันดับ 7 ของโลก
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง จึงรีบชี้แจงทันทีว่า เรื่องดังกล่าวคลาดเคลื่อนจากข้อเท็จจริง เพราะข้อมูลที่นำมาเปิดเผยโดยธนาคารโลกนั้น รวบรวมมาเฉพาะจากรัฐบาลกลางของประเทศที่ปกครองแบบสหพันธรัฐ หรือมีการกระจายอำนาจทางการคลังในระดับสูง ซึ่งรัฐบาลกลางจัดเก็บรายได้ภาษีน้อยเมื่อเทียบกับภาครัฐทั้งหมด ต่างจากของไทยที่รัฐบาลกลางเป็นผู้จัดเก็บภาษีโดยส่วนใหญ่
หากดูข้อมูลรายได้ภาษีและมิใช่ภาษี ซึ่งรวมภาครัฐทั้งหมดในปี 2556 สัดส่วนรายได้ภาครัฐของไทยอยู่ที่ 20.6% ของจีดีพี ซึ่งถือว่าต่ำมาก หากเรียงลำดับประเทศที่มีสัดส่วนดังกล่าวจากสูงไปหาต่ำ พบว่าไทยอยู่ที่ 153 จาก 180 ประเทศ และอยู่ในลำดับที่ 5 ของอาเซียน